Kennst du das Land
Ismered azt a földet, 
mely minden jóval ékes, 
hol a hó végzetjén 
váltónk nem esedékes?

Azt a jóltáplált édent, 
hol nincs síró, sóhajtó, 
csak mosolyos, kövér arc 
s hol nem jár végrehajtó?

Ismered azt a földet, 
hol nincs templom manapság, 
nincs kocsma, fűzfa-költő 
s nincs semmiféle papság?

Hol nincs katona egy sem, 
nincs rablánc, nincs eretnek, 
hol a szerelmesek mind 
zavartalan szeretnek?

Itt a nők sose rosszak, — 
hűek, szeretni lágyak, 
nem számítolják pénzzé 
a bánatot, a vágyat.

Csak meglelnék e földet: 
én mindörökre zengem, 
csak lenne egy halandó, 
ki elvezetne engem!
Versek